ধর্মতলায় লেনিন মূর্তির পথে প্রবেশ নিষিদ্ধ করেছে পুলিস। মার্ক্সের মূর্তির সামনেও বসেছে পুলিস পিকেট। পুলিস সূত্রের খবর, ধর্মতলার লেনিন মূর্তি-সহ শহরের সব গুরুত্বপূর্ণ মূর্তির নিরাপত্তা ও নজরদারি বাড়ানো হয়েছে।
 নিজস্ব প্রতিবেদন: ত্রিপুরায় লেনিন ও শহরে শ্যামাপ্রসাদ মূর্তিকাণ্ডের জেরে এবার বিশেষ ব্যবস্থা নিল প্রশাসন। কলকাতা শহরে মার্ক্স, লেনিনের মূর্তিতে এবার কড়া পুলিসি পাহারার ব্যবস্থা করা হল। ইতিমধ্যে ধর্মতলায় লেনিন মূর্তির পথে প্রবেশ নিষিদ্ধ করেছে পুলিস। মার্ক্সের মূর্তির সামনেও বসেছে পুলিস পিকেট। পুলিস সূত্রের খবর, ধর্মতলার লেনিন মূর্তি-সহ শহরের সব গুরুত্বপূর্ণ মূর্তির নিরাপত্তা ও নজরদারি বাড়ানো হয়েছে।  তবে শুধু কলকাতাই নয়, সল্টলেকেও কয়েকটি মুর্তির চারপাশে নজর রাখছে বিধাননগর পুলিস। কোথায় কার মুর্তি আছে তা নিয়ে কলকাতা পুরসভার কাছে তালিকা চেয়ে পাঠানো হয়েছে।  উল্লেখ্য, বৃৃহস্পতিবার শ্যামাপ্রসাদ মুখোপাধ্যায়ের মূর্তির দুগ্ধাভিষেক কর্মসূচি নিয়েছিল বিজেপি। সেই অনুষ্ঠানকে ঘিরে ব্যাপক সংঘর্ষ শুরু হয়েছিল কেওড়াতলা শ্মশান এলাকায়।